By Emmaus neem die "Metgesel" egter die uitnodiging aan om te bly. Terwyl Hy praat, het hul harte brandend geword. Hoewel Hy die gas is, tree Hy op as gasheer en Hy breek die brood. Toe gaan hul oë oop, en hulle herken Jesus.
Ons kan baie praat oor Jesus, maar by Hom verbykyk. Wanneer ons egter ook mét Hom praat, word dit ’n ontmoetingsplek met die Lewende Heer.
Soos die Emmausgangers aanvanklik, ken gelowiges vandag ook soms sulke tye van twyfel en moedeloosheid en dink ons dat die lewe nie werd is om gelewe te word nie. Wanneer mense meen dat hulle niks en niemand het om voor te leef nie, word hulle verteer deur ’n gevoel van sinloosheid. Wanneer gelowiges soos die Emmausgangers dink, loop hulle ook gevaar om Jesus nie raak te sien nie. Nietzsche sê: Wie ’n waarvoor het om te leef, kan byna elke struikelblok oorwin. Die keerkant hiervan is dat niks so sinloos is soos ’n toestand sonder ’n doel nie.